สังคมข่าวหุ้น
ดัชนีตลาดหุ้นไทยปิดที่ 1,634.20 จุด -18.45 จุด มูลค่าการซื้อขาย 67,192.18 ล้านบาท ยังต้องจับตาการประกาศผลประกอบการของบริษัทจดทะเบียนในปี 2565
ดัชนีตลาดหุ้นไทยปิดที่ 1,634.20 จุด -18.45 จุด มูลค่าการซื้อขาย 67,192.18 ล้านบาท ยังต้องจับตาการประกาศผลประกอบการของบริษัทจดทะเบียนในปี 2565
26 ก.พ. 2566

ดัชนีตลาดหุ้นไทยปิดที่ระดับ 1,634.20 จุด ลดลง 18.45 จุด มูลค่าการซื้อขาย 67,192.18 ล้านบาท ยังต้องจับตาการประกาศผลประกอบการของบริษัทจดทะเบียนในปี 2565 รวมถึงมีการคาดการณ์จะมีการยุบสภาฯ ในช่วงเดือน มี.ค. เพื่อการเลือกตั้งใหญ่ราววันที่ 7 พ.ค.นี้
PTG ตั้งเป้าอีบิทด้าปีนี้โต 8-12% จากปีก่อน และวางเป้าปริมาณการจำหน่ายน้ำมันผ่านทุกช่องทางโต 8-12% จากปีก่อน เนื่องจากการฟื้นตัวของภาคการท่องเที่ยว ขณะเดียวกัน ยังมีโครงการกำจัดขยะมูลฝอยเพื่อผลิตกระแสไฟฟ้าจากชุมชน ขนาด 4.5 เมกะวัตต์ จ.สงขลา คาดว่าจะเริ่มก่อสร้างได้ภายในไตรมาส 3/2566 และคาดจะ COD ได้ภายในปี 2568 รวมถึงโครงการโซลาร์รูฟท็อปสถานีบริการน้ำมันที่ได้มีการติดตั้งโซลาร์รูฟท็อปไปแล้ว 33 สถานี สามารถประหยัดค่าไฟได้กว่า 2.4 ล้านบาท มองว่าจะสามารถขยายการติดตั้งโซลาร์รูฟท็อปในพื้นที่สถานีบริการน้ำมัน PT อีก 250-300 สถานีภายในปี 2566 และจะสามารถลดปริมาณการใช้ไฟในปี 2567 ได้เพิ่มเติม 40-60 ล้านบาท
RT ปลื้ม! กระแสตอบรับหุ้นกู้แรง นักลงทุนให้การตอบรับแห่จองซื้อเต็มวงเงิน 700 ล้านบาท สะท้อนความเชื่อมั่นจากกลุ่มนักลงทุนสถาบัน-รายใหญ่ที่มีต่อการดำเนินงานของบริษัท เพื่อนำเงินที่ได้ไปลงทุนในโครงการก่อสร้างใหม่ทั้งในและต่างประเทศที่เตรียมเข้าร่วมประมูลและรับงาน อีกทั้งใช้เป็นเงินทุนหมุนเวียนในการดำเนินกิจการ เพิ่มประสิทธิภาพงานก่อสร้างให้มีความรวดเร็ว และส่งมอบงานได้ตามกำหนดเวลา พร้อมกับการรับรู้รายได้อย่างต่อเนื่อง
WP วางเป้ารายได้ปีนี้ไม่ต่ำกว่า 1.7 หมื่นล้านบาท โตราว 10% ตั้งเป้ายอดขายก๊าซ LPG ทั้งในและต่างประเทศ 8 แสนตัน พร้อมเดินหน้าขยายการลงทุนในธุรกิจเกี่ยวเนื่องกับพลังงานที่อยู่ในกระแสอุตสาหกรรมเมกะเทรนด์ของโลก หวังผลักดันอนาคตเติบโต
บอร์ดฟื้นฟูกิจการ THAI ประกาศเดินหน้ายุบกิจการ “ไทยสมายล์” ภายในสิ้นปีนี้ นำมารวมสายการบินไทย หลังประสบผลขาดทุนต่อเนื่อง ล่าสุดปี 2565 เจ๊งอีก 4,400 ล้านบาท ขาดทุนสะสมพุ่ง 2 หมื่นล้านบาท พร้อมโอน A320 กว่า 20 ลำให้บินไทยเสริมเส้นทางระยะใกล้ จะทำให้ค่าใช้จ่ายลดลงประมาณ 30% มั่นใจปี 2567 พลิกกลับมามีกำไร รวมถึงการฟื้นตัวของอุตสาหกรรมการบินหลังสถานการณ์โควิด-19 คลี่คลาย ส่วนแผนเพิ่มทุนรอต้นปี 2567 หลังอีบิทด้าเกิน 2 หมื่นล้านบาท
ADVANC หรือ AIS เดินหน้าพัฒนาขีดความสามารถของโครงข่ายที่มีในมือให้มีความพร้อม ด้วยงบลงทุนในปีนี้กว่า 27,000-30,000 ล้านบาท เพื่อให้รองรับการใช้งานดิจิทัล ผนึกพาร์ตเนอร์เครือข่ายระดับโลกทดลองทดสอบ 5G CA บนคลื่นความถี่ 2600 MHz และ 26 GHz แบบเต็มแบนด์วิธ ทำความเร็วแรงทะลุมาตรฐาน 5G ที่ 22.01Gbps ครั้งแรกของโลก ปักหมุดประเทศไทยในเวทีโลก
ตลาดหลักทรัพย์ฯ ขึ้นเครื่องหมาย C  หุ้น SDC ตั้งแต่วันที่ 27 ก.พ. 2566 เนื่องจากส่วนของผู้ถือหุ้นต่ำกว่า 50% ของทุนชำระแล้วสำหรับงบการเงินประจำปี สิ้นสุดวันที่ 31 ธ.ค. 2565 ซึ่งทำให้การซื้อขายหุ้น SDC จะต้องซื้อด้วยบัญชี Cash Balance ตั้งแต่วันที่ขึ้นเครื่องหมายเป็นต้นไปจนกว่าจะแก้เหตุดังกล่าวได้
WICE ลั่นแนวโน้มไตรมาส 1/2566 มีข่าวดีหลายเรื่องจากการที่จีนเปิดประเทศหนุนให้วอลุ่มการขนส่งเพิ่มขึ้น ขณะที่ทั้งปี 2566 วางเป้ารายได้เติบโต 15-20% ส่วนแผนนำบริษัทย่อย ETL เข้าตลาดหุ้น คาดจะยื่นไฟลิ่งในช่วงเดือน มี.ค.นี้ และน่าจะเข้าตลาดหุ้นได้ภายในไตรมาส 3/2566 นี้